Humanitarna akcija Ljudi za ljude, inicijalno pokrenuta prije više od godinu dana za ljude u okolici Gline koji žive u teškim uvjetima, ovih je dana doživjela sve samo ne božićnu bajku.

Noćas im je netko provalio u skladište odakle je ukrao 56 paketa božićnih poklona namijenjenih djeci na tom području. Pozvana je policija, a volonteri su odlučili da neće čekati rasplet situacije, već će ponovno prikupiti poklone.

- Nemamo dobre vijesti. Noćas su lopovi pokrali poklone koje je Dina prikupila u Koprivnici za djecu u Glini i okolnim selima.

Dina je došla s punim automobilom poklona. Branka joj je poslala imena djece i svaki od 56 paketa bili su lijepo zapakirani s napisanim imenom. Preuzeli smo pakete i spremili ih u kuću u blizini Gline koja nam služi kao skladište. Noćas su lopovi razbili prozor i ukrali darove.

Policija upravo radi očevid, Branka je dala izjavu - napisali su na svojoj Facebook stranici.

Hoće li se konačno otkriti tko je taj Grinch, ne možemo znati, no ne sumnjamo da će hrvatski građani i ovaj put pokazati veliko srce i pomoći im u ponovnom prikupljanju poklona za djecu.

Donacije i pokloni skupljat će se na Štefanje, u četvrtak, u Zagrebu u Martićevoj ulici kod Bookse u 18 sati, te u Rijeci na Delti od 17 do 20.

- Ovako. Dragi lopovi, sretan vam Božić. Teže je vama, nego nama. Mi ćemo prikupiti opet. I djeca će dobiti svoje igračke, knjigice i slatkiše. I našu ljubav. I ljubav dobrih ljudi. Sretan vam Božić svima i vidimo se u četvrtak na Štefanje. Vjerujem da ćemo skupiti 56 malih poklona za djecu u Glini i okolnim selima. Više nas je. Dobrih - poručili su volonteri.